กสิกรไทยปรับขึ้นดอกเบี้ยเงินฝาก-กู้
ธนาคารกสิกรไทยปรับขึ้นดอกเบี้ยเงินฝากและเงินกู้ มีผล 19 ก.ค.
16 ก.ค. 2553

ธนาคารกสิกรไทยปรับขึ้นดอกเบี้ยเงินฝากและเงินกู้ มีผล 19 ก.ค.
นางสาวขัตติยา อินทรวิชัย รองกรรมการผู้จัดการ ธนาคารกสิกรไทย เปิดเผยว่า ธนาคารฯ ได้ประกาศปรับขึ้นอัตราดอกเบี้ยเงินฝากประจำ 0.10-0.60% และอัตราดอกเบี้ยเงินกู้ 0.05-0.15% มีผลตั้งแต่วันที่ 19 กรกฎาคมนี้เป็นต้นไป โดยอัตราดอกเบี้ยเงินฝากประจำ 3 เดือน ปรับจาก 0.65% เป็น 0.75%เงินฝากประจำ 6 เดือน ปรับจาก 0.65 % เป็น 1.00 % เงินฝากประจำ 12 เดือน วงเงินฝากต่ำกว่า 10 ล้านบาท ปรับจาก 0.65% เป็น 1.00% วงเงินฝากตั้งแต่ 10 ล้านบาทขึ้นไป ปรับจาก 0.65% เป็น 1.25% เงินฝากประจำ 24 เดือน ปรับจาก 1.50% เป็น 1.75% และเงินฝากประจำ 36 เดือน ปรับจาก 1.75% เป็น 2.00%
สำหรับอัตราดอกเบี้ยเงินกู้ลูกค้ารายใหญ่ชั้นดี (MLR) ปรับจาก 5.85% เป็น 6.00% อัตราดอกเบี้ยเงินกู้เบิกเกินบัญชีสำหรับลูกค้าชั้นดี (MOR) ปรับจาก 6.15% เป็น 6.25% และอัตราดอกเบี้ยเงินกู้ลูกค้ารายย่อยชั้นดี (MRR) จาก 6.45% เป็น 6.50%
นางสาวขัตติยา กล่าวว่า การปรับขึ้นอัตราดอกเบี้ยเงินฝากและเงินกู้ในครั้งนี้ เพื่อให้สอดคล้องกับภาวะเศรษฐกิจโดยรวมของประเทศ และนโยบายของทางการที่ได้ส่งสัญญาณของทิศทางการปรับขึ้นของอัตราดอกเบี้ยนโยบาย อีกทั้ง ธนาคารพาณิชย์ขนาดใหญ่บางแห่งก็ได้มีการปรับขึ้นอัตราดอกเบี้ยทั้งเงินกู้และเงินฝากไปก่อนหน้าแล้ว